**Kahvi** on [kahvipensaan](https://fi.wikipedia.org/wiki/Kahvipensaat) paahdetuista ja jauhetuista pavuista [uuttamalla](https://fi.wikipedia.org/wiki/Uuttaminen) valmistettu, useimmiten kuumana juotava [nautintoaine](https://fi.wikipedia.org/wiki/Nautintoaine). Kahvi sisältää piristävää [alkaloidia](https://fi.wikipedia.org/wiki/Alkaloidit), [kofeiinia](https://fi.wikipedia.org/wiki/Kofeiini). Kahvia voi valmistaa esimerkiksi [pannussa](https://fi.wikipedia.org/wiki/Kahvipannu) keittämällä, [kahvinkeittimessä](https://fi.wikipedia.org/wiki/Kahvinkeitin) suodattamalla tai [pressopannussa](https://fi.wikipedia.org/wiki/Pressopannu) puristamalla. Kahvia voi juoda sellaisenaan eli mustana, mutta siihen voidaan lisätä esimerkiksi maitoa, kermaa, sokeria tai muita mausteita.

Kahvin keksijöinä pidetään [arabeja](https://fi.wikipedia.org/wiki/Arabit), jotka valmistivat kahvia luultavasti jo 1200-luvun tienoilla [Jemenissä](https://fi.wikipedia.org/wiki/Jemen). Eurooppaan kahvi tuli 1600-luvulla. Maailman suurin kahvintuottajamaa on [Brasilia](https://fi.wikipedia.org/wiki/Brasilia), joka tuottaa noin kolmasosan maailman kahvista. Yleisimmin viljeltyjä kahvilajeja ovat [arabiankahvi](https://fi.wikipedia.org/wiki/Arabiankahvi) ja [kongonkahvi](https://fi.wikipedia.org/wiki/Kongonkahvi), joista arabiankahvia pidetään maukkaampana. Suomalaiset ovat maailman ahkerimpia kahvinjuojia asukasta kohti: suomalainen kuluttaa paahdettua kahvia keskimäärin 10 kilogrammaa vuodessa.

Kahvin keksimisestä kerrotaan tarinaa, jossa etiopialainen vuohipaimen nimeltä [Kaldi](https://fi.wikipedia.org/w/index.php?title=Kaldi&action=edit&redlink=1) havaitsi vuohiensa valvovan öitä, kun ne olivat syöneet kahvipensaan marjoja. Luostarissa marjoista ryhdyttiin tekemään juomaa, jonka maine kiiri hitaasti Arabiaan.

Arabien on arveltu oppineen kahvin paahtamisen jo 1200-luvulla. Kahvia tiedetään viljellyn Jemenissä viimeistään 1400-luvulla ja luultavasti paljon aikaisemminkin. Ensimmäiset kahvihuoneet (arab. *qahveh khaneh*) avattiin [Mekassa](https://fi.wikipedia.org/wiki/Mekka), ja pian kahviloita oli koko arabimaailmassa. Kahvilat olivat yhteisöllisen ja liike-elämän keskuksia, mutta kun niistä tuli myös poliittisen toiminnan keskuksia, ne kiellettiin. Myöhemmin kielto korvattiin kahvi- ja kahvilaverolla. Jemenistä kahvinviljely levisi 1500-lukuun mennessä [Persiaan](https://fi.wikipedia.org/wiki/Persia), [Egyptiin](https://fi.wikipedia.org/wiki/Egypti), [Syyriaan](https://fi.wikipedia.org/wiki/Syyria) ja [Turkkiin](https://fi.wikipedia.org/wiki/Turkki). Turkkilaiset levittivät kahvikulttuuria ympäri Lähi-itää uusia maita vallatessaan, ja pääkaupunkiin [Konstantinopoliin](https://fi.wikipedia.org/wiki/Konstantinopoli) syntyi runsaasti uusia, ylellisiä kahvihuoneita.

1. Mistä kahvi tehdään?
2. Miksi kahvi piristää?
3. Ketä pidetään kahvin keksijöinä?
4. Milloin kahvi tuli Eurooppaan?
5. Mikä maa on maailman suurin kahvintuottaja?
6. Kuinka paljon suomalainen keskimäärin kuluttaa kahvia vuodessa?
7. Millainen tarina liittyy kahvin keksimiseen?
8. Missä tiedetään ensimmäisten kahvihuoneiden sijainneen?
9. Miksi kahvihuoneet kiellettiin?
10. Minkä merkkistä kahvia itse juot mieluiten?